कीर्तन जोर-जोर से होता है और इसमें संख्या का कोई हिसाब नहीं रखा जाता। यही जप और कीर्तन में भेद है। जप जितना गुप्त होता है उतना ही उसका अधिक महत्व है, परन्तु कीर्तन जितना गगनभेदी स्वर में होता है उतना ही उसका महत्व बढ़ता है। कीर्तन के साथ संगीत का अटूट संबंध है। कीर्तन के कई प्रकार हैं- अकेले ही भगवान के किसी नाम को आर्तभाव से पुकारना, जैसे- द्रौपदी और गजराज आदि ने भगवान को पुकारा था, भगवान के किसी चरित्र का गान करना और बीच-बीच में नाम कीर्तन करना, अधिक लोगों का एक साथ मिलकर एक स्वर से नामकीर्तन करना।